ועדת הכלכלה, כנסת 19, פרוטוקול מספר 67, 2013-07-22 09:00

אבישי ברוורמן: בוקר טוב, כבוד השר כץ, אדוני המנכ"ל, חברי חברי הכנסת, אורחים, אנחנו מתחילים סדרה של דיונים בנושא:

אבישי ברוורמן: הצעת חוק רישוי שירותים לרכב, התשע"ג-2013.

אבישי ברוורמן: הישיבה היום תהיה ישיבה של שעה, ישיבת פתיחה שבה אני אתן לשר להציג את משנתו, אתן כמובן למספר אנשים לומר את דברם ולאחר מכן, במושב הבא, אנחנו נקיים דיונים מאוד מאוד אינטנסיביים כדי לקדם את הרפורמה הזאת במהירות אבל עם זאת בצורה מאוד ברורה, עם החשיפה הציבורית, עם האפשרות של כל אחד להתבטא עד שנגיע בסופו של דבר לתוצאה שאזרחי ישראל בנושא הרכב יוכלו לשלם פחות ומצד שני תהיה להם את האיכות הראויה.

אבישי ברוורמן: אדוני השר, בבקשה.

ישראל כץ: תודה רבה.

ישראל כץ: אדוני היושב-ראש, חברי הכנסת צור ושמולי, אני שמח להיות כאן הבוקר, דיברתי בנושא הזה כאן בוועדה תוך כדי הצגת פעילות משרד התחבורה.

ישראל כץ: חוק רישוי שירותי רכב הוא חוק שבא להשיג מטרה כפולה: גם להסדיר את כל הרגולציה בתחום הזה, לבטל תקנות ישנות, אולי אפילו מנדטוריות בחלקן, וכמובן גם להבטיח תחרות בתחום החשוב הזה, תחום שהוא מהווה את ההוצאה השנייה בהיקפה לכל משפחה בישראל אחרי תחום הדיור, משלב רכישת הרכב, הטיפולים ברכב, חלקי החילוף ברכב.

אבישי ברוורמן: מה גודל ההוצאה, אדוני השר?

ישראל כץ: הכנו כאן נתונים שאני מעדיף שהצוות יציג אחרי דברי פתיחה קצרים שאני אשא, אולי אני גם בסוף אומר כמה מילים.

ישראל כץ: הנתונים מדברים בעד עצמם מבחינת ההיקף.

ישראל כץ: ההוצאות, אגב, לא כוללות הוצאות על דלק כי היו כל מיני דיבורים בעבר.

ישראל כץ: אגב, ההוצאות הממוצעות הן כ-1,500 ש"ח למשפחה בחודש אבל כשמסתכלים על השכבות השונות באוכלוסייה מ-1 עד 10 אז רואים את הפערים העצומים ורואים שיש כאן ציבורים רחבים שלא מקבלים את הבסיס הנורמטיבי של מספר כלי רכב, של שימוש בכלי רכב לפי הממוצעים אפילו בארץ.

ישראל כץ: כשאני משווה את זה לאירופה, ויש כאן טבלה של המדינות, לעומת אירופה וארצות הברית אנחנו נמצאים במצב של 300 ומשהו כלי רכב ל-1,000 נפש, זה הרבה הרבה פחות מאירופה והרבה הרבה הרבה פחות מארצות הברית, וככל שהמצב הסוציו-אקונומי נמוך יותר כך מספר כלי הרכב נמוך יותר והיכולת להשתמש גם נמוכה יותר.

אבישי ברוורמן: ההשפעה על הקבוצות החלשות ומעמד הביניים הנמוך במיוחד תהיה הרבה יותר משמעותית.

ישראל כץ: בהחלט.

ישראל כץ: לכן זה אומר שככל שנצליח להוזיל את כלי הרכב החדשים והמשומשים בהמשך, ככל שנצליח להוזיל את הטיפול בכלי הרכב, בחלפים ובשאר הדברים אז יוכלו יותר כאלה שנזקקים, וכל אחד זקוק לרכב.

ישראל כץ: אנחנו כמדיניות מקדמים את התחבורה הציבורית על מנת שבשעות העומס, בייחוד בערים הגדולות ואלה שמגיעים גם לכיוון המטרופולינים, הנהגים יוכלו לנוע במהירות, ביעלות, בחיסכון, בבטחה, אבל זה לא סותר את הצורך במינוע.

ישראל כץ: לכן התחום הזה הוא תחום חשוב.

ישראל כץ: אני חושב, ויושבים כאן רבים מאלה שעוסקים בענף ומטבע הדברים הם פחות היו רוצים שיהיו שינויים.

ישראל כץ: אגב, אני אומר מדי פעם ואני אומר את זה גם כאן, אני מניח שאם היה אפשר שחברי הכנסת לא יצטרכו להיבחר עוד פעם אלא ימשיכו גם היו תומכים לא מעטים מבין חברי הכנסת, לא כולל אלה שיושבים כאן אבל מתוך ה-120.

ישראל כץ: אף אחד לא אוהב תחרות, כל אחד היה מעדיף שהכוח שיש בידיו יישמר ללא צורך לעמוד מול אתגרים, ומטבע הדברים אלה שעוסקים בענף רוצים לשמר בידם את הכללים הקיימים ברובם.

ישראל כץ: המסקנה שלי, ואני כל פעם שומע על איזה דוח שעוד חבר כנסת גילה ועוד ועדה – וכבר הבאנו את זה פעמיים לממשלה, פעמיים לוועדת שרים לחקיקה – איזה גילויים מדהימים, הצליחו לארגן דוח שאומר שיש תחרות ואין שום בעיה בתחום הזה.

ישראל כץ: אז אני קובע באופן חד משמעי שאין תחרות מספקת, יש בעיות קשות מאוד בתחום הזה וצריך להגביר תחרות.

ישראל כץ: טיעון נוסף הוא שהמיסוי הוא מאוד גבוה.

ישראל כץ: קודם כל, אני מסכים.

ישראל כץ: אני, בהשקפת עולמי, מרגע שנכנסתי לתפקיד, אומנם תחום המיסוי זה תחום שעוסק בו משרד האוצר כי זה הכנסות המדינה, וחלק משמעותי מהכנסות המדינה - - -

אבישי ברוורמן: איפה נציגות האוצר?

<לאה ורון: גב' דניאלה גרא.

אבישי ברוורמן: תתקרבו לשולחן, הלוא בסופו של דבר, דניאלה, יש לאוצר משקל הרבה יותר גבוה למרות שהוא יושב בכיסאות האחוריים.

אבישי ברוורמן: תודה, דניאלה.

ישראל כץ: למרות שהתחום הזה הוא תחום שהוא בסמכות ישירה של משרד האוצר, זה חלק מהכנסות המדינה כמובן, גם באוצר יש פלגים שונים, יש אגף תקציבים, יש רשות המסים, כל אחד עם הדברים שהוא מטפל בהם באופן ישיר ועם ההדגשים שלו.

ישראל כץ: אבל סוגיית המסים, אני אומר את זה באופן קטגורי, לא קשורה לתחרות שצריך לעשות על מה שלא קשור במסים.

ישראל כץ: אגב, לגבי חלפים וכו' אז המיסוי נדמה לי בסביבות 12%, אז למה מרוויחים אלפי אחוזים על חלפים, רק כי הם אורגינליים והיבואן יכול להחזיק בהם באופן בלעדי?

ישראל כץ: כאן למשל הטיעון הזה בכלל לא קיים למרות שהוא טיעון שהוא לא נכון גם לגבי יבוא הרכב.

ישראל כץ: ביבוא הרכב המיסוי הוא גבוה מדי, אני חושב שהוא היה צריך לרדת, אני מקווה שהוא ירד יום אחד, מסי הקניה בעיקר, אבל עדיין יש את כל מה שלא קשור למיסוי שיש בו מתח רווחים מאוד גבוה.

ישראל כץ: גם אין אמות מידה שוות בהתייחסות של יבואני הרכב כאשר הם מוכרים לחברות ליסינג למשל, במחירים הרבה יותר נמוכים מאשר לרוכש הפרטי.

ישראל כץ: ההנחות לחברות הליסינג הן עד 25% ועדיין אני מניח שזה לא וולונטרי, עדיין רוצים להרוויח.

ישראל כץ: כמויות גדולות שווה למכור אם עדיין אתה מרוויח, אתה לא מוכר כמויות גדולות כי אתה מפסיד, אז אתה נותן הנחה למי שקונה כמויות גדולות.

ישראל כץ: השאלה אם הציבור הפרטי מסבסד את הדבר הזה ובוודאי ובוודאי שנמנעת ממנו היכולת להרוויח ולקבל את אותם מחירים בגלל המבנה שקיים.

ישראל כץ: יש גם גורמים במשק הישראלי שיש להם עניין לקבע את הדבר.

ישראל כץ: חברות הליסינג למשל, הן ממומנות ומקבלות אשראי בהסתמך על הערכת השווי של צי הרכב שלהם, הבנק שמממן רוצה מאוד שהוא יהיה מכוסה.

ישראל כץ: אדוני, אתה כלכלן מומחה יותר ממני, החברות עצמן רוצות את אותו ערך.

ישראל כץ: אני אגיד עוד דבר ואני אקפיץ את חלק מאנשי משרד האוצר, אז קודם כל אני יכול להגיד שההצעה הזאת מתואמת עם משרד האוצר, עם שר האוצר באופן מלא, ההצעה הזאת עברה פה אחד בממשלה בשתי ורסיות ופעמיים גם פה אחד בוועדת שרים לחקיקה.

ישראל כץ: יש משמעות לדברים האלה.

ישראל כץ: היום הממשלה בנויה מכאלה שהיו, כל אחד חוץ ממני כבר עבר כמה מפלגות, חוץ ממך, אבל בכל הגלגולים ובכל ההשקפות אתה רואה שזה פה אחד בתוך הממשלה והדבר הכי מדהים שזה עבר פה אחד גם בכנסת, 67 תומכים מול אפס מתנגדים.

ישראל כץ: והחוק הזה דובר בו, הוא קיבל חשיפה ציבורית, יש לא מעט שתוקפים אותו, בדרך כלל מכיוונים מאוד מוגדרים, מטילים בו דופי וכו'.

ישראל כץ: עובדה, אדוני היושב-ראש, זה היה מחזה מאוד נדיר ואני שיבחתי את זה ואפילו התפעמתי מהדבר הזה, איך כשמדברים על פוליטיקה חדשה של להיות קשובים לציבור תוך עשיית מעשים שנראים גם נכונים – איציק היה מראשי המוחים בזמנו, בטרם הובא כאן לחיים הפרלמנטריים וכו' – כאן יש הזדמנות לחברי הכנסת והם עמדו בה בשלב הראשון.

ישראל כץ: הצביעו, וזה לא דבר קל.

ישראל כץ: מביא שר מהממשלה, מהקואליציה, הצעת חוק כבדה ועבה, זה לא איזה משהו טכני, שאחרי דיון כולם תומכים בו: נציגי הסיעות הערביות והימין והשמאל, אופוזיציה וקואליציה, אפילו הקואליציה תמכה, זה דבר נדיר.

ישראל כץ: 67 איש תמכו מול אפס מתנגדים, זה דבר שיש לו משמעות רבה.

ישראל כץ: אז זה לא בא במקום דיון שצריך להיות כאן בוועדה, הדיון בוועדה הוא דיון ענייני ודיון שבוחנים עוד פעם את ההיבטים המשפטיים, יש כאן הנהלת ועדה מאוד מנוסה, מנהלות, יש יושב-ראש, יש חברים, היבטים כלכליים, וכמובן שכל מי שנוגע לנושא יכול עוד פעם להשמיע את טענותיו למרות שהיו הליכי שימוע גם כפולים, גם בוועדות הציבוריות שהיו וגם עכשיו, לפני ההגעה לוועדה עצמה, עוד פעם התקיים הליך שימוע ובדיקת הדברים.

ישראל כץ: החשש היחידי שלי, אדוני היושב-ראש, ואני אומר את זה מתוך הנחה שהחוק יאושר במלואו, וזה הדבר שאני מצפה לו, שמא אנחנו לא מספיק מחמירים, שמא נשאיר פרצה ואחרי שתעבור כל החקיקה עדיין תימצא הדרך למי שלא רוצה תחרות שבאיזשהו קשר בין יצרנים מחו"ל לבין יבואנים וכו' ימנעו את התחרות.

ישראל כץ: להפך, אני חושב שאם הוועדה צריכה להתמקד במשהו זה להחמיר יותר מאתנו, לראות כמובן בכפוף – זה לא נושא חדש, אבל בתוך החקיקה הזאת לעשות הדמיה האם זה מביא תחרות.

ישראל כץ: יש כאן אנשים מנוסים, לא רק מי שפונה לוועדה מכיוון אחד, ואמרתי, זה מטבע הדברים ואם היינו במקומם היינו עושים אותו דבר, לפחות מצד חלק מהפונים, אדוני היושב ראש, אבל לחשוב על הנהג הישראלי ועל המשפחה הישראלית שרוצים לקנות רכב למעט סוגית המסים שזה יהיה בתנאים תחרותיים כמו שמקובל בעולם.

ישראל כץ: אין מקום בעולם המודרני שאין תחרות על אותו דגם, אין דבר כזה, יש לך כל מיני דילרים ואחרים, יש מדינות שיש הפרדה בין השיווק לבין הקנייה עצמה, יש כל מיני ורסיות אבל יש תחרות.

ישראל כץ: אין דגם אחד של מישהו אחד ולפעמים אותו מישהו גם כמה דגמים.

ישראל כץ: זה דבר של היעדר תחרות וכשהופעתי כאן מספר פעמים בכנסת במספר רפורמות, אני יכול לומר, תמיד מי שלא רוצה שינויים טוען שני טיעונים מרכזיים: אחד, יש כבר תחרות, והטיעון השני, אני דואג לצרכן, שמא יביאו לו משהו פגום.

ישראל כץ: כאילו שמשרד התחבורה וכל הגורמים שעוסקים בזה והמומחים יתנו להביא כאן משהו שהוא לא תקין ולא עומד בקריטריונים.

ישראל כץ: אז אין דבר כזה, אם המדינה מאשרת להביא רכב והוא עומד בתקן והוא עומד בקריטריונים ובעניין הזה שישאירו לנו לדאוג לצרכן.

ישראל כץ: אנחנו דואגים לצרכן ואנחנו רוצים גם כן תחרות.

ישראל כץ: אני יודע שהחוק הוא כבד.

ישראל כץ: אני ציפיתי, וזה לא היה באשמת הוועדה, שגם ההתקדמות שלו תהיה מהירה יותר אבל אף פעם לא מאוחר.

ישראל כץ: יש גם פגרת כנסת, אני מניח שהדיון יתחיל עכשיו, הוא ימשך אולי בפגרה, אולי לאחריה, וככל שהוא יסתיים בשלב יותר מוקדם כל הכוחות הפוטנציאליים יוכלו להיכנס לתוך נוסחה הכלכלית.

ישראל כץ: היבואן הזעיר ילך ויארגן את האפשרות לייבא 20 רכבים, הרבה יבואנים זעירים, עסקים קטנים יקומו ויעמדו בקריטריונים יכנסו לתחרות, ויבואנים מקבילים, היבוא האישי ימוסד אגב וגם מי שעוסק בזה יצטרך לקבל אישור שלא יעסקו כל מיני גורמים שהייתי אומר שההגדרה שלהם לא מספיק ברורה והם לא הוסמכו לזה, והיו בעיות כאלה בעבר.

ישראל כץ: דווקא להפך.

ישראל כץ: אבל כן שיהיה אפשר למי שרוצה לייבא את היבוא האישי שתהיה כאן תחרות.

ישראל כץ: אני בהחלט חושב שאתם מעבירים כאן

ישראל כץ: הרבה חוקים, מטפלים בהרבה דברים, אני לא רוצה להגיד שזה הכי חשוב, זה אחד הדברים החשובים ביותר שאתם עוסקים בהם ועתידים להחליט עליהם מבחינת ההשפעה האמיתית.

ישראל כץ: אמרתי על הרכב, אני אומר על המוסכים, אני אומר על חלקי החילוף, על השמאים, על כל הדברים שיפורטו כאן.

ישראל כץ: זאת מהפכה מאוד גדולה.

ישראל כץ: היא פחות רועשת מאשר הנמלים, היא פחות זוהרת כרגע מהשמיים הפתוחים, שהם גם דברים מאוד חשובים, אבל ברגע שהיא תתממש תוך תקופה לא ארוכה, ברגע שזה יסתיים, בשנה שלאחר מכן, המשמעויות והשינויים יתחילו לבוא לידי ביטוי מאוד משמעותי במגוון התחומים עד להיווצרות התחרות המשוכללת.

ישראל כץ: כאן לא פוגעים באנשים מזי רעב שעוסקים בתחום הזה, זה לא עובדים שהולכים לפגוע כאן בשכרם, בסך הכול מתח הרווחים הוא נאה, העוסקים בענף משתכרים היטב ויש כאן מקום להעביר חלק מהרווח הזה לרשות הציבור.

ישראל כץ: תודה.

אבישי ברוורמן: אני מודה לך, אדוני השר.

ישראל כץ: אם אפשר שיציגו את הנתונים רק.

אבישי ברוורמן: כן.

אבישי ברוורמן: אני רק רוצה לומר דבר אחד, אנחנו נסיים כאן, אני מניח, בסביבות 10:15-10:20, אדוני המנכ"ל, המצגת שלך כמה זמן היא, 5 דקות?

<עוזי יצחקי: את המצגת אני מעדיף לעשות בישיבת הפתיחה הבאה.

אבישי ברוורמן: יפה.

אבישי ברוורמן: אני רק רוצה להבהיר, תחילה אני מודה לאדוני השר, אני חושב שחשוב מאוד שאת ישיבת הפתיחה אנחנו עושים היום, ברגע שתיגמר הפגרה אני הולך לקחת את הנושא הזה בתור נושא מרכזי אצלי.

אבישי ברוורמן: שום דבר לא מתעכב בוועדה אבל יהיו דיונים פתוחים, אינטנסיביים, שבהם – זאת רפורמה, כמו שאמר כבוד השר, רצינית, עמוקה – אנחנו ניתן לכל הגורמים להגיד את כל הדברים.

אבישי ברוורמן: כמו שאמר השר, זה עבר בקריאה ראשונה, נדמה לי 67-0, אבל כל המטרה היא אם יצטרכו שיהיו שינויים, אם יהיו דברים, כאן בוועדה יהיו הדיונים כדי שנוכל להעביר את זה עם השינויים הנדרשים שעוברים בוועדת כלכלה לקריאה שנייה ושלישית.

אבישי ברוורמן: לכן מבחינתי הדיונים כאן יהיו בעדיפות גבוהה מתחילת אוקטובר, לאחר החגים.

אבישי ברוורמן: אדוני המנכ"ל, מר יצחקי, אם יש לך מספר נקודות, כולל השאלות המספריות וקצת הרחבה, לאחר מכן אני אתן לרשימת הדוברים שיש לי פה, דברי פתיחה היום, כמו שאמרתי, זו אך ורק ישיבת פתיחה.

אבישי ברוורמן: דניאלה, גם אני מוכן לתת לך לומר איזו מילה אם את רוצה, או שאת רוצה את זכות השתיקה?

<דניאלה גרא-מרגליות: כרגע את זכות השתיקה.

אבישי ברוורמן: תודה רבה.

אבישי ברוורמן: בבקשה.

<עוזי יצחקי: אני אעשה את זה באמת בקצרה.

<עוזי יצחקי: ענף הרכב, כמו שנאמר פה, הוא ענף מרכזי מאוד במשק הישראלי, מגלגל הרבה מאוד מיליארדים: מקטע הרכב החדש מעל 30 מיליארד בשנה, מקטע הליסינג וההשכרה מעל 10 מיליארד בשנה, הרכב המשומש, יש לנו כ-700,000 העברות בעלות בשנה ומגלגל כ-15 מיליארד שקל בשנה, החלפים קרוב ל-10 מיליארד, התחזוקה 3,000 כלי רכב כמעט ביום במוסכים וגם מגלגל 10 מיליארד ואף יותר, ביטוח ושמאות.

<עוזי יצחקי: אנחנו מבקשים דרך החוק הזה לעשות סדר בענף כולו.

<עוזי יצחקי: כמו שאמר כבוד השר, הוא הוביל ובהתאם למדיניותו תחרות נכנסה לפה, הרבה מאוד שינויים, רפורמות משמעותיות, אבל גם לעשות פה סדר ששנים רבות לא היה בענף הרכב, הרבה מאוד תחומים שהיו טלאי על טלאי נכנסים פה ועושים סדר בחוק הזה.

<עוזי יצחקי: יש 6 מקטעים משמעותיים עיקריים לחוק: ייבוא כלי רכב – כמובן נוכל לשקול שיקולי תחרות בייבוא, עידוד ייבוא מקביל, אישור פעילות של סוג חדש של יבואן, כפי שאמר כבוד השר, יבואן זעיר, הסדרה ומיסוד יבוא אישי ותחומים נוספים בייבוא כלי הרכב; שיווק כלי הרכב, מתן אפשרות לחברות ליסינג והשכרה למכור כלי רכב, הסדרת גורמים שאינם יבואני הרכב גם הם למכור; חלקי חילוף, שזה תחום מאוד מאוד כבד ואנחנו כולנו כאזרחים וכצרכנים נתקלים בזה כמעט כל יום בכל כניסה למוסך, ביטול נהלים ייחודיים לישראל, הכנסת חלקי חילוק ברמה תחליפיים ברמה איכותית גבוהה, הקמת מאגר לחלקי חילוף, מגוון חלקי חילוף נוספים וגם צמצום בעלי כוחות מרכזיים בשוק בתחום חלקי החילוף.

<עוזי יצחקי: גם בתחום המוסכים והתחזוקה יש פה בהחלט דבר צרכני מרכזי – הרחבת היצע המוסכים, הסרת חסמים בפני מוסכים שמבקשים להצטרף כמוסך רשת יבואן, שקיפות בהתנהלות המוסכים, דבר שמאוד מאוד חסר לציבור, הוא יודע איך הוא נכנס למוסך, הוא לא יודע איך הוא יוצא, וכמובן, הגברת הפיקוח על מוסכים.

<עוזי יצחקי: שני נושאים נוספים, או חלקים נוספים, הם: סחר בכלי רכב משומשים, מתן מידע על היסטורית כלי רכב, ציון ברישיון הרכב נזק תאונתי, שאנחנו גם נביא את זה בפתח מושב החורף כתקנה בפני עצמה, ושמאות וביטוח.

<עוזי יצחקי: גורמי הממשלה השקיעו רבות במוצר הזה שנקרא חוק רישוי שירותים לרכב.

אבישי ברוורמן: אני שמח שזה לא מוצר כמו מרבב.

אבישי ברוורמן: הרי היה לנו פה דיונים בוועדת התקשורת ועד היום אני ביקשתי שיביאו לי מרבב, אתם שמעתם מה זה מרבב?

<אתי בנדלר: אני חושבת שבסוף אתה תלך אל המרבב, לא המרבב אליך.

אבישי ברוורמן: אני אלך לראות מה זה מרבב, שמרבים את כל הערוצים.

אבישי ברוורמן: במקרה הזה, הקרבורטור, אני מבין מזה.

אבישי ברוורמן: כן, בבקשה.

<עוזי יצחקי: אז באמת יש פה שיתוף פעולה מלא של משרד התחבורה, משרד המשפטים, משרד האוצר, כולם נמצאים פה, הרשות להגבלים עסקיים.

אבישי ברוורמן: יש פה מישהו מהרשות להגבלים עסקיים?

<גיא בר צור: כן.

אבישי ברוורמן: פרופ' גילה, ברור שאנחנו נזמין אותו לעניין.

<עוזי יצחקי: גיא בר צור, עו"ד מהרשות להבלים עסקיים ליווה אותנו.

<עוזי יצחקי: אנחנו סבורים ושלמים שהבאנו הצעה יסודית ורחבה שגם עושה סדר, גם אמורה להגביר את התחרות בענף הרכב ובענפי המשנה שלו ואנחנו מצפים שדרך זה נשפר את השירות, נוריד מחירים.

<עוזי יצחקי: נעשה פה, ואת זה אני חייב להדגיש, כפי שאמר השר, הליך מקצועי, ציבורי, שקוף וגלוי.

<עוזי יצחקי: גם הוועדות שפעלו שמעו, גם אנחנו בורסיות שונות של טיוטות, העברנו אותן לכל הגורמים הרלוונטיים בענף.

אבישי ברוורמן: ועכשיו זה מגיע לכנסת, כמו שבתהליך הדמוקרטי צריך.

<עוזי יצחקי: בטיוטה הסופית עשינו שימועים ואני מבקש, כבוד יושב-ראש הוועדה, חברי הכנסת, מנהלת הוועדה, היועצת המשפטית, מציע, מבקש, לזמן דיון שבועי.

<עוזי יצחקי: אני מתחייב להופיע אישית בכל אחד מהדיונים.

אבישי ברוורמן: מר יצחקי, זה שאתה מתחייב זה ברור, הוועדה הזאת לא מעכבת שום דבר, היא עובדת באינטנסיביות אבל היא חושפת את הכול ועושה.

אבישי ברוורמן: הזמן זה לא מגבלה בוועדה הזאת.

אבישי ברוורמן: תודה רבה, אני פותח את הדיון, אני מודה לך, מר יצחקי.

אבישי ברוורמן: נרשמו לרשות דיבור אנשים ואני מבקש שכל אחד ידבר 3 דקות כי זאת ישיבת פתיחה, יהיו לנו דיונים אינטנסיביים.

אבישי ברוורמן: אמרתי, אין פה מגבלת זמן מבחינת הישיבות אבל הדיונים יהיו תכופים.

אבישי ברוורמן: לפי הסדר הזה האנשים שנרשמו: יקי אנוך, נשיא איגוד יבואני הרכב הראשון, בבקשה.

<יעקב אנוך: שלום, בוקר טוב.

<יעקב אנוך: אדוני היושב-ראש, כבוד השר, נוכחים נכבדים, איגוד יבואני הרכב והחברים בו מברכים בהחלט על היוזמה הברוכה לקחת את כל סוגיות התחבורה שקשורות בייבוא ולהכניס אותן לחוק אחד מסודר ואיתן.

<יעקב אנוך: ואכן אנחנו חושבים שהחוק הזה הוא חוק ראוי, חוק שיכסה, לפחות עד למה שאנחנו יודעים היום, את רוב הדברים שהיו לקונות עד היום.

<יעקב אנוך: אני רוצה למען הסדר להגיד שהוצג פה שנעשו שימועים, אז למען הסדר, השימוע שלנו לא הסתיים.

<יעקב אנוך: אנחנו אומנם היינו בשימוע, פרק הזמן לא הספיק ואנחנו אמורים להמשיך את השימוע.

אבישי ברוורמן: במשך הקיץ אני בטוח שהם יצטרכו לשבות ובכנסת ישמעו אתכם.

<יעקב אנוך: לנו אין בעיה עם פגרה, אנחנו לא בפגרה ואנחנו נשמח לסיים את השימוע.

<יעקב אנוך: אני רק מקווה שהשימוע זה נושא שלוקחים אותו לתשומת לב ולא בשביל לעשות "וי" שנעשה שימוע, כי עצם הצגת החוק היום בלי שנגמרו השימועים קצת מוזר אבל זה בסדר, אנחנו מוכנים - - -

אבישי ברוורמן: זו רק פתיחה, כמו שהשר אמר.

<יעקב אנוך: אנחנו מוכנים להצטרף לחגיגה וזה בסדר.

ישראל כץ: לא עשו לפני זליכה?

<יעקב אנוך: גם בזליכה לא עברנו שימועים, ואמרתי את זה בוועדה, בדיון הקודם בזליכה, וגם בזליכה לא עברנו שימועים.

<יעקב אנוך: האיגוד למעשה מאגד כ-17 חברים שמייבאים לישראל כ-200,000 מכוניות בשנה במחזור של 30 מיליארד, אבל צריך לזכור שבמחזור של 30 מיליארד יש 17 מיליארד שקל שהם מסים שהממשלה גובה.

<יעקב אנוך: זאת אומרת, כשמציגים את המחזורים ואומרים: 30 מיליארד, אי אפשר להתעלם מה-17 מיליארד.

<יעקב אנוך: וכשאני הולך ל-17 מיליארד אז אם אנחנו מסתכלים, ואני אתייחס למה שאמר כבוד השר, שיעור המינוע בישראל נמוך ביחס לארצות המפותחות בעולם המערבי בגלל המחיר, כי אם אוטו עולה כפול אז זה ברור שהכמות תהיה קטנה יותר.

<יעקב אנוך: מחיר הרכב הגבוה נובע ממס גבוה ובגלל המס הגבוה אי אפשר להגיע לשיעור מינוע כמו באירופה או בארצות הברית.

<יעקב אנוך: אני מוכן להתחייב פה שברגע שהמס יהיה כמו באירופה וארצות הברית שיעור המינוע יהיה פה כמו באירופה ובארצות הברית.

<יעקב אנוך: אני רוצה להתייחס לאמירה של עד 25% הנחה.

<יעקב אנוך: הנחה הממוצעת לגורמים המוסדיים היא 15%, היא לא 25%, להציג נתון של 25% זה קצת לעוות את התמונה, 15% זה מהמקובלות בעולם.

<יעקב אנוך: גם בדוח של ועדת שלדור שהוצג בפניכם, או שיוצג בפניכם, במפורש נכתב – והוועדה הזו לא נשכרה על ידינו וזה לא עוד ועדה ועוד דוח, הוועדה נשכרה על ידי משרד האוצר, אותה ועדה, אותו גוף שלדור, הוא גם היה אחראי לרפורמת הסלולר ושם הוא היה בסדר, לא השמיצו אותו, ולרפורמת חברת חשמל, רק ברכב הוא פתאום לא בסדר כי התמונה שהוא מניח מול כולם היא מציאות שלא נוחה לעיני המתבונן.

<יעקב אנוך: במכירות סיטונאיות בעולם ברכב מקובלות הנחות של 15% ממוצעות, וזה בכל מקום וזה לא שונה משום מקום, ומקובל שמי שקונה אלפי מכוניות בשנה משלם מחיר נמוך ממי שקונה אוטו אחד בשנה, כך שההשוואה הזו היא לא במקומה ואי אפשר להתייחס אליה.

<יעקב אנוך: אנחנו, במהלך השימועים, כמובן משתפים פעולה בצורה מאוד חיובית, ויעידו על כך אנשי משרד התחבורה, גם בעניין הזה וגם לאורך כל הדרך, על מנת להגיע באמת למיצוי העניין ובצורה טובה.

<יעקב אנוך: אנחנו בטוחים שזה רק יחזק אותנו ואני מוכרח להגיד פה בכנות, החשש הגדול שלי, ואני שוב חוזר לדברי השר, שאולי יש איזשהו משהו נסתר שאחרי זה יתברר שיש שיטות אחרות, החשש הגדול שלי שיש מציאות מסוימת והמציאות הזו עשויה להמשיך ופתאום לא ימצא חן בעיניהם ויגידו: רגע, לא קרה כלום, עכשיו צריך להכות עם פטיש יותר גדול.

<יעקב אנוך: אני אומר את החשש הזה בכנות כי זאת המציאות.

<יעקב אנוך: אנחנו ראינו שבתקנה - - -

ישראל כץ: אחרי סיום החקיקה או מתי?

<יעקב אנוך: שנה אחרי.

אבישי ברוורמן: ממה שאני הבנתי מר אנוך אומר שתהיה חקיקה, התהליך ילך ואז פתאום יראו שאין כצעקתה ואז יצטרכו עם פטיש - - -

<יעקב אנוך: אמת.

ישראל כץ: צעקתה זו רק מילה אחת: תחרות.

ישראל כץ: אם יצליחו לסכל תחרות נבוא עם פטיש עוד יותר גדול.

אבישי ברוורמן: ודאי.

ישראל כץ: לא יעזור, תהיה תחרות.

<יעקב אנוך: כבוד השר, אנחנו מתחרים ומכבדים תחרות ונעשה אותה בצורה הכי טובה שאפשר.

ישראל כץ: מכבדים תחרות כל עוד אתם לא כלולים בה.

<יעקב אנוך: ממש לא, זה אמרות שלך.

<יעקב אנוך: זה אמרות שלו, זה לא אמרות שלנו ואנחנו כלולים בה ואנחנו מתחרים ואין טוב מדוח שלדור, עוד פעם, להצביע על כך.

ישראל כץ: מה עניינך הדוח הזה, דרך אגב?

ישראל כץ: זה מסמך פנימי של הממשלה שעשתה בו שימושים והביאה מוצר סופי וזה החוק.

אבישי ברוורמן: דוח שלדור הופץ לכל החברים, הם גם יקראו אותו בפגרה ונצטרך לדון בו.

אבישי ברוורמן: אדוני, אתה סיימת?

<יעקב אנוך: לא, לקחו לי זמן, תחזיר לי רק את הזמן.

אבישי ברוורמן: בבקשה.

אבישי ברוורמן: דוח שלדור, דור לדור יביע אומר.

<יעקב אנוך: אני רוצה לסיים ולומר, לפני מעל 4 שנים, לא באולם הזה, באולם אחר, היתה פתיחת השוק לייבוא מקביל, ואנחנו לאורך כל הדרך הצגנו את עמדתנו ולא התנגדנו לזה - - -

ישראל כץ: ואתה תמכת בזה?

<יעקב אנוך: בוודאי, אמרתי לך את זה בצורה - - -

ישראל כץ: התנגדת בצורה חריפה, אני זוכר את הדיון.

<יעקב אנוך: ממש לא, תחזור לפרוטוקולים.

ישראל כץ: אותה מנהלת היתה ואותה יועצת משפטית.

<יעקב אנוך: ממש לא, אני תמכתי בצורה חריפה, לא התנגדתי ותלך לפרוטוקולים, הכול כתוב.

ישראל כץ: התנגדתם והצלחתם עם היצרנים לסכל את התחרות, בסדר, ועכשיו אנחנו עושים מקצה שפורים.

<יעקב אנוך: אדוני היושב-ראש, אם תיתן לי לסיים אני אשמח, לא נותנים לי לסיים.

<יעקב אנוך: אני לא רוצה להיקלע לוויכוח כי לא זאת המטרה.

ישראל כץ: כדי לדייק, התנגדתם בצורה חריפה, ניסיתם למנוע את זה, ניסיתים לשנות ניסוחים, פניתם לחברי כנסת, לשתדלנים, ואנחנו, עם ראשי הסיעות, העברנו את התקנה והצלחתם עם היצרנים שלא מצויים בארץ מטבע הדברים לסכל את התחרות והחוק הזה בא לפתור את הבעיה הזו.

<יעקב אנוך: אני הייתי אומר שכל מה שאתה אומר אין לו שום אחיזה.

אבישי ברוורמן: טוב, יש את הפרוטוקולים.

<יעקב אנוך: נכון, אין לו שום אחיזה.

אבישי ברוורמן: הפרוטוקולים פתוחים ואנחנו נראה את זה.

אבישי ברוורמן: הלאה, בבקשה.

<יעקב אנוך: אני רק רוצה לציין, את זה גם אמר בוועדת זליכה זליכה עצמו, עמד ואמר את זה מספר פעמים, היום זליכה הוא מוקצה כי קרה מה שקרה אבל בזמנו הוא היה מאוד כשר.

אבישי ברוורמן: הוא חבר טוב של ראש הממשלה.

דוד צור: בגלל לוזון או בגלל הרכב?

<יעקב אנוך: לא חשוב.

<יעקב אנוך: אבל מבחינתנו הוא עדיין כשר, לא הפכנו אותו למוקצה.

<יעקב אנוך: בכל זאת, אם תתנו לי לסיים, אחרי אותו דיון שיצא שר התחבורה, שלשמחתי זה אותו שר, ואמר: יהיו תוך שנה 50 יבואנים מקבילים, זה לא קרה.

<יעקב אנוך: זה לא קרה.

<יעקב אנוך: וזה לא קרה לא בגלל שמישהו המתנגד או לא התנגד, זה לא קרה כי הכלכלה לא יכולה לעבוד עקום.

<יעקב אנוך: אני אקח דוגמה נוספת, נושא של יד ראשונה בחברות ליסינג: עשו תקנה, ושוב אי אפשר להגיד שהתנגדנו כי לא התנגדנו, והתקנה הזאת ב-08:00 בבוקר נכנסה לתוקף, ב-12:00 השר כבר החליט שהיבואנים חיבלו או סיכלו או כל דבר אחר בתקנה.

<יעקב אנוך: אנחנו עוסקים בכלכלה, אנחנו לא קיבלנו משאבים מהמדינה, אנחנו לא גז, לא נפט, לא סלולר, לא תדרים, לא ים המלח, אנחנו עם חברות שמעל 80 שנה בשוק הישראלי, לפני שמדינת ישראל היתה קיימת, עושים מסחר.

אבישי ברוורמן: יש פה מישהו שכבר בגיל 80?

<קריאה: החברות 80.

אבישי ברוורמן: החברות.

אבישי ברוורמן: חשבתי אולי יש פה עוד מישהו.

אבישי ברוורמן: אוקיי, כן.

<יעקב אנוך: עושים עסקים כמו שעושים עסקים בכל העולם.

<יעקב אנוך: נכון שזה לא מוצא חן בעיני מספר אנשים, זה טבעי וזה בסדר, וזה בסדר להתמודד עם זה.

אבישי ברוורמן: יקי, אתה יודע שאני מכבד אותך הבעיה שאנחנו רוצים לתת לעוד מספר אנשים.

<יעקב אנוך: אני מסיים, תן לי רק משפט סיום.

אבישי ברוורמן: אני נותן לך כל הזמן.

<יעקב אנוך: משפט הסיום שלי שאנחנו, בניגוד לדעתו של השר, מעוניינים בחוק הזה, אנחנו תומכים בחוק הזה, אנחנו נעשה כל מה שצריך מתוך רצון באמת לשמור על השוק.

אבישי ברוורמן: ליצור תחרות איכותית וטובה לטובת אזרחי מדינת ישראל.

<יעקב אנוך: ליצור תחרות ולאפשר לאזרחי ישראל חיים יותר טובים.

<יעקב אנוך: הורדת המיסים תעשה את זה כלאחר יד.

אבישי ברוורמן: תודה רבה.

אבישי ברוורמן: רונן לוי, איגוד המוסכים, בבקשה.

<רונן לוי: בוקר טוב.

<רונן לוי: ראשית אני רוצה להגיד שאנחנו תומכים מאוד בחוק משני היבטים: קודם כל מההיבט שצריך כבר להסדיר את ענף הרכב מחקיקת משנה לחקיקה ראשית, זה מאוד חשוב וזה היה חסר לנו מכל מיני היבטים בעשור האחרון.

<רונן לוי: היום אנחנו גם תומכים בכל מה שקשור לייבוא רכב בחקיקה עצמה של ביטוח, שמאות מוסכים.

<רונן לוי: אני רק רוצה לדבר על מה שלא כלול בחוק שהוא גם חשוב.

<רונן לוי: למעשה החוק מסדיר כמה תחומי עיסוק בענף, רק הוא לא מסדיר, או שהוא מתעלם, מכל מה שקשור למגרשי פירוק וסחר ברכבים מפורקים או בחלקי חילוף משומשים.

<רונן לוי: אם יש כבר הסדרה ורישוי לשאר הענפים, גם ייצור של חלקי חילוף וגם סחר בחלקי חילוף, אז בכל התחום הזה של חלקי חילוף משומשים, הפירוק של הרכבים עצמם, מי מורשה לפרק, מי מורשה לקנות מחברות ביטוח, מחברות ליסינג, מה התקנות וסטנדרטים הכלולים שבעצם הוא צריך להיות כלולים, שם יש לקונה גדולה.

<רונן לוי: יש הרבה כסף שמסתובב שם, הרבה שוק שחור וצריך כבר להסדיר את זה ולהיכנס לדבר הזה וכבר במסגרת החוק הזה.

<רונן לוי: החוק גם לא מסדיר את נושא סחר ברכב משומש, את הסוחרים עצמם.

<רונן לוי: אנחנו מדברים עכשיו על תיווך ברכב משומש מחו"ל אבל כל מה שקשור בסחר ברכב משומש בתוך ישראל עדיין נשאר בגדר לקונה, כל אחד יכול לסחור ועדיין אנחנו נשארים בתו סוחר, שזו מין חקיקת משנה שאין לה אבא ואין לה אימא.

אבישי ברוורמן: מר לוי, מכיוון שאנחנו מתקדמים ועוד מעט יש גם פגרה, אולי תכין לנו, כמו כל אחד שיש לו דברים, נייר מאוד פשוט?

<רונן לוי: יש לנו נייר.

אבישי ברוורמן: יש נוהל קיים, מה אתה מציע, תעביר את זה גם למשרד של השר ולנו.

<רונן לוי: אנחנו העברנו למשרד התחבורה, נעביר גם לוועדה.

אבישי ברוורמן: תעביר גם אלינו כי בתוך תהליך החקיקה המטרה שלנו שהחוק הזה יהיה החוק הטוב ביותר לאזרחי מדינת ישראל.

<רונן לוי: זה חשוב אם כבר כל תחומי הסחר נכללים בפנים כי כרגע, נכון להיום, אין אבא לחוק גילוי נאות לא התמ"ת, לא הבט"פ ולא משרד התחבורה.

<רונן לוי: יש חוק אבל אין לו אבא אז צריך כבר להחליט שמשרד התחבורה הוא האבא של הרכב, אז אם הוא אבא של הרכב אז הוא גם האבא של הסחר ברכב משומש.

אבישי ברוורמן: אל תשכח שאנחנו היום בעידן אחר, אני מבקש שתעבור לאימהות ולא תדבר רק על האבהות.

<רונן לוי: אבא ואימא, אין בעיה, הורים.

מיכל רוזין: הורות, הורות.

מיכל רוזין: לא עוברים מאבהות לאימהות.

אבישי ברוורמן: מיכל, לא ראיתי שנכנס, תודה, חברת הכנסת רוזין.

<רונן לוי: אנחנו עוד ירושלמים, ספרדים.

<רונן לוי: אנחנו כן חושבים שצריך להשאיר את שתי ההמלצות העיקריות בוועדת זליכה של איסור בעלויות צולבות בכל מה שקשור להגבלים העסקיים בין חברות ליסינג, יבואנים וביטוח.

<רונן לוי: זה גם גורם מאוד חזק בריכוזיות בענף הזה.

<רונן לוי: הענף הזה נשלט על ידי 3 גורמים וצריך כבר לפרק את השליטה הזאת.

<רונן לוי: אם רוצים כבר לפתוח תחרות צריך לעשות את זה גם מלמעלה.

<רונן לוי: אי אפשר לפתוח תחרות אם בסופו של דבר לא עושים את זה בפועל, והדברים האלה קרו גם בענפים אחרים, קרו בביטוח, בבנקים, בתחום הרכב משום מה לא מעיזים להתעסק עם זה.

<רונן לוי: הדבר השני הוא האיסור על יבואן רכב - - -

אבישי ברוורמן: כמה דברים יש לך ברשימה?

<רונן לוי: עוד שניים, יקי דיבר יותר ממני, אני מוסכניק אומנם אבל פה יש לנו את אותן זכויות.

אבישי ברוורמן: אני לא עוצר אותך, רק אמרת שזה הדבר השני.

<יעקב אנוך: אני לא מהאצולה, אתה לא.

אבישי ברוורמן: כל מה שאתה אומר, אתה אומר דברים מאוד רציניים, תעביר לנו אותם בכתב עם המלצות ברורות מה לדעתך צריך לעשות.

אבישי ברוורמן: שיווי משקל מתאים, שיווי משקל הבא ותסביר גם מה המשמעויות של זה, גם מבחינה כלכלית, מבחינת דברים אחרים, איפה ההתנגדויות, מה הבעיות.

<רונן לוי: אוקיי, מצוין.

<רונן לוי: דבר אחד לפני האחרון, אנחנו רוצים עדיין לאמץ את המלצת זליכה על איסור על יבואן רכב מלהחזיק בבעלות משמעותית ביותר ממוסך אחד ויותר מעולם סוגה אחד על מנת להפריד את הקמעונאות והסיטונאות בענף.

<רונן לוי: אלה שתי המלצות חשובות שזליכה נתן והם כרגע בחוץ.

<רונן לוי: אנחנו גם חושבים שאם כבר התעסקנו כאן בהגבלים עסקיים, ויש כאן כמה דברים בתוך החוק שהכנסתם לתוך הצו המוסכם של ההגבלים העסקיים, אז אנחנו צריכים לאמץ את החוק האוסטרי וחלק ממדינות העולם שכבר אימצו בענף הרכב, את כל מה שקשור לזכויות זכיין מזכה.

<רונן לוי: זה נמצא כבר באוסטריה, בחלק ממדינות ארצות הברית, אנחנו נוציא את זה בכתב וגם את הדבר הזה אנחנו ניתן, כל מה שאנחנו קוראים לו היום יבואן, מה שנקרא סוכן משנה ברכב.

<רונן לוי: דבר אחרון, הערה לגבי שלדור.

<רונן לוי: שלדור זה לא דוח, אני קראתי אותו ואני מכיר את הענף הזה הרבה שנים, זה יותר רשימה ומהרשימה הזו כאילו מישהו עשה המלצות.

אבישי ברוורמן: זאת אומרת, אתה לא אמון על המלצותיו?

<רונן לוי: ממש לא.

אבישי ברוורמן: תודה רבה.

ישראל כץ: אמון אבל לא מקבל.

אבישי ברוורמן: אני מודה לך, ואנא תעביר לנו את המסמך בצורה ברורה.

אבישי ברוורמן: טל דרורי-ברנר, יושבת-ראש איגוד יבואני הרכב הדו-גלגלי.

אבישי ברוורמן: אני מוכרח להגיד כבר בהערה מוסגרת שבני הצעיר עכשיו, אחרי שיש לו רישיון רכב, רוצה רישיון קטנוע ואני לא יודע אם אני אעמוד בלחצים אז בכלל הקשר שלי עם הדו-גלגלי עכשיו מאוד מאוד רציני.

אבישי ברוורמן: טל ברנר, בבקשה.

<אתי בנדלר: אחרי שהכרזת והוא שמע שאתה לא תעמוד בלחצים אז בטוח שלא תעמוד בלחצים.

אבישי ברוורמן: לא, אני לא עומד בלחצים, אשתי לא מוותרת, אני קשה לי לעמוד נגדו.

אבישי ברוורמן: הבעיה היא שאמר לי זהר גרינברג שלהטיס מטוס פחות מסוכן מאשר לנהוג על קטנוע, כי זה נכון, כשאתה מטיס מטוס אז אתה הולך אבל כשאתה על קטנוע אין לך שליטה על כל האנשים מסביב.

אבישי ברוורמן: אני מאוד מודאג בנושא הזה אבל את הבעיה הזאת, ביני ובין בני ורעייתי, לא נפתור כאן.

אבישי ברוורמן: טל ברנר, בבקשה.

<טל דרורי-ברנר: תודה רבה.

<טל דרורי-ברנר: שלום וברכה לכולם, כבוד השר, יושב-הראש.

<טל דרורי-ברנר: אני שותפה לחלוטין ללבטים שלך, אנחנו עסק של 60 שנה ואני מייצגת את הענף.

<טל דרורי-ברנר: גם אני, כשבני הגיע לגיל רישיון, אמרתי: עכשיו יהיה המבחן האמיתי שלך, למרות שאני עצמי רוכבת, אני משתפת את כולכם, הוא הוציא רישיון, הוא נסע פרק זמן קצר, לשמחתי הכול עבר בשלום והוא עבר הלאה כמו ילדים רבים אחרים, אז אני מכירה את הלבטים כי כולנו אימהות והורים ואבות.

<טל דרורי-ברנר: יחד עם זה, אני יושבת כאן כדי לייצג ענף שהוא ענף ייחודי, הוא ענף שבא לתת פתרון קל, מהיר, זריז, זול, חסכוני.

<טל דרורי-ברנר: רוב המשתמשים בו הם לא זהר גרינברג, שזהר גרינברג הוא באמת אליטה של המשתמשים, רוב המשתמשים הם כאלה שרואים בזה פתרון כלכלי וחסכוני.

<טל דרורי-ברנר: אבל יחד עם כל היתרונות שלו בפתרון בעיות גודש וחניה ופקקים יש לו איזשהו חיסרון שאנחנו לא יכולים להתעלם, כולל אותי, שמייצגת את הענף, זו יכולת ההיפגעות.

<טל דרורי-ברנר: וממקום של יכולת ההיפגעות, וכל מי שרכב על דו גלגלי יודע על מה אני מדברת, אנחנו רואים חשיבות גדולה מאוד לנושא הבטיחות והתקינות ואנחנו רואים קשר ישיר ליכולות של היצרן, לפיקוח של היצרן על המערכות של הידע, של הלימוד, של הכלים הייעודים, של התחזוקה של הכלי.

<טל דרורי-ברנר: כיום בענף הרכב הדו גלגלי הידע נמצא אצל היצרנים, עדיין לא קיימות מערכות שהן מערכות פתוחות, כמו שאולי קיים בענפים אחרים.

<טל דרורי-ברנר: אני יודעת מהיצרנים שלנו שהם מתכננים רק ל-2016 שאולי יהיו להם תוכנות שהם יוכלו באירופה לפתוח ולחשוף ידע גם למשתמשים אחרים כמו מוסכים מתמחים ומוסכים נוספים.

<טל דרורי-ברנר: ומכאן אני חושבת שהייעוד שלנו הוא מאוד משמעותי ואין להתעלם.

<טל דרורי-ברנר: מעבר לזה, דיברו פה על היקפים בענף הרכב, ההיקפים שלנו הם שונים.

<טל דרורי-ברנר: אם פה מדברים על 2.5 מיליון כלי רכב, אנחנו בקושי 100,000.

<טל דרורי-ברנר: מדי שנה, אתם יודעים, יש ירידה מאד גדולה במהלך 3 השנים האחרונות מאז מכת הביטוח.

<טל דרורי-ברנר: הענף שלנו נגזר, הוא קטן, אנחנו עושים מאמצים עילאיים, אין אצלנו את ההנחות.

אבישי ברוורמן: טל, מה את מציעה?

<טל דרורי-ברנר: אני מציעה שבשלב הזה החוק לא יחול בכל התחום של יבוא על דו גלגלי כדי כן לשמור על הזיקה הישירה ליבואנים.

<טל דרורי-ברנר: יתרה מזאת, החוק הזה מושתת על תקינה אירופית, על תקנה מסוימת, תקנה 1400/2002, וגם שם באירופה הוא לא מתייחס לדו גלגלי, הוא מתייחס רק לרכב פרטי.

<טל דרורי-ברנר: אני חושבת שראוי שהדבר הזה גם יקבל משמעות אצלנו.

<טל דרורי-ברנר: תודה רבה.

אבישי ברוורמן: תודה רבה.

אבישי ברוורמן: השר רשם את זה, אנחנו נדון בזה, אני מאוד מודה לך.

אבישי ברוורמן: יוסי סקורניק, יושב-ראש חטיבת החלפים לרכב מאיגוד לשכות המסחר, בבקשה.

<יוסי סקורניק: בוקר טוב.

<יוסי סקורניק: כבוד היושב-ראש, כבוד השר, אנחנו כיבואני חלפים מאוד בעד החוק הזה.

<יוסי סקורניק: דיברתם על הנחות לציי רכב, בענף החלפים זה מגיע ל-50%, לא 15%, שפה אתה רואה את ההבדל הגדול בין הצרכן הסופי שמשלם את מחיר המחירון המרבי, לבין ציי רכב גדולים וחברות גדולות.

<יוסי סקורניק: אנחנו חושבים שיש פה פעם ראשונה גם היצמדות לתקנים בינלאומיים ויציאה מהתקנים הישראליים.

<יוסי סקורניק: אני בענף הזה רק 40 שנה, לא כמו 80 אחרים, אבל הרבה תקנים נועדו לחסום תחרות מול החלק המקורי.

<יוסי סקורניק: אני חושב שאנחנו בהחלט בעד, מאוד תומכים.

<יוסי סקורניק: היינו בשימוע, היינו אצל זליכה גם ואנחנו מברכים על כך.

אבישי ברוורמן: יש לך הצעות לשיפור?

אבישי ברוורמן: אם יש לך תעביר לי בכתב.

<יוסי סקורניק: אנחנו הגשנו כמה דברים קטנים בשימוע, נעביר לכם עכשיו גם אבל בגדול זה הפתרון להוריד לצרכן הישראלי הרבה כסף לחסוך.

אבישי ברוורמן: אני מודה לך, האם גדעון רייס, חבר הנהלה אצלכם, רוצה להוסיף משהו?

<גדעון רייס: אין לי מה להוסיף.

אבישי ברוורמן: אין לך מה להוסיף, אני מודה לך.

אבישי ברוורמן: משה בר ידידי, יושב-ראש עמותת יד לחירש ונכים למען נכים, בבקשה.

<משה בר: אני רוצה להעלות שני דברים: אנחנו כנכים מחויבים לקנות רכבים מסוימים, אני הלכתי לקנות "מרצדס ספרינטר", אמרו לי שאני צריך להוסיף 108,000 שקל, עד שקיבלתי אותו הוספתי כמעט 150,000 שקל.

<משה בר: זה דבר ראשון.

<משה בר: איפה השקיפות?

<משה בר: רשמו לי את המחיר, רשמו לי את הכול ולא היתה לי ברירה אחרת, הייתי צריך להוסיף עוד כסף.

<משה בר: דבר שני, העברתי גם לכבוד היושב-ראש מכתב, על תיקון שהלכתי ל"מרצדס", אמרו לי: אתה צריך שעתיים לתיקון וזה יעלה לך: 620 שקל רק הזמן של התיקון והחלק עולה 200 שקל פלוס מע"מ.

<משה בר: בסופו של דבר התיקון, עם הדיבורים, עם ההליכה, עם הכול, לקח רבע שעה ואם אני לא הייתי עם הרכב בפנים הייתי משלם מחיר גבוה ביותר, אני רוצה לדעת איפה השקיפות במוסכים.

<משה בר: אם מוסך "מרצדס", שהוא מוסך כזה מכובד, עושה כזה דבר ועוד לנכה, שבקושי יש לו ממה לחיות - - -

אבישי ברוורמן: אתה אומר, אם בארזים נפלה שלהבת מה יגידו אזובי הקיר.

<משה בר: כן, זה מה שאני אומר.

<משה בר: בשביל זה אני אומר, רוצים שקיפות, רוצים דברים, למה על רבע שעה רוצים לקחת ממני שעתיים עבודה?

<משה בר: במקרה ברכב שלי יש להם בעיה כי אני נוהג עם הכיסא אז זה אמרו לי: תיכנס פנימה, אבל אם הייתי יושב במשרד הייתי משלם עבור שעתיים.

<משה בר: היו משאירים את הרכב בצד והייתי משלם על זה.

<משה בר: אני חושב שפה צריכים לעשות דבר, ואני רוצה לפנות גם לשר וגם אליך, במקום שאנחנו נלך לרכוש את הרכבים, אם ביטוח לאומי תרכוש את הרכבים מהחברות ותבקש מהם 5 שנים אחריות על הרכב לגבי נכים, היות והם קונים עשרות רכבים – אנחנו לא רוצים את ההנחות ולא כלום, רוצים לדעת שקונים רכב ולא עובדים עלינו במשך הזמן שאנחנו נוסעים ברכב.

<משה בר: הרכב הזה משמש אותנו כרגליים ולא ליופי ולא לעבודה.

<משה בר: בלי הרכב אנחנו לא יכולים לעשות כלום והם מנצלים את זה.

אבישי ברוורמן: משה, אני מודה לך, תרשום גם את ההערה הזאת.

אבישי ברוורמן: האם מישהו מהאוצר רוצה להוסיף איזו מילה, דניאלה?

אבישי ברוורמן: אנחנו מתקרבים להתכנסות, אני אתן לך מספר מילות סיכום אדוני השר.

<דניאלה גרא-מרגליות: אני אגיד רק מילה, כמו שאמרנו, זו פתיחה, ואנחנו מחכים בציפייה לכל הדיונים שיהיו פה ולקידום החוק הזה ביחד.

<דניאלה גרא-מרגליות: בגדול, כמו שנאמר בפתיח לחוק, מאוד חשוב גם לטעמנו שמטרתו להגביר את התחרות, לשפר שקיפות, כמו שעכשיו נאמר, וגם להסיר חסמים בייבוא, בחלפים, בכל מה שדובר פה ואנחנו חושבים שזה מהלך מאוד חשוב.

אבישי ברוורמן: אני מודה לך.

אבישי ברוורמן: רצו מההגבלים העסקיים, כמובן שאנחנו בישיבות גם נארח מלבדך את פרופ' דיויד גילה.

אבישי ברוורמן: כן, בבקשה.

<גיא בר צור: זו באמת רק ההתחלה אבל בגדול אנחנו באמת בעד.

<גיא בר צור: יש פה דברים שהשר יצטרך לשקול, שיקולי תחרות, זה דבר שאנחנו רואים אותו מאוד בחיוב.

אבישי ברוורמן: ותמיד, כמו שאתה ודיויד יודעים, תחרות מוגדרת בשני מאפיינים: מחיר ואיכות המוצר.

<גיא בר צור: נכון, אז זה שהשר ישקול שיקולי תחרות זה דבר חיובי.

<גיא בר צור: יש עוד דברים בחוק שאנחנו רואים אותם באופן חיובי, גם הנושא של החלפים שאפשר יהיה להביא, אנחנו לא אחראיים לבטיחות אבל אם משרד התחבורה אמר שזה בסדר אז מבחינתנו כמובן זה חיובי.

<גיא בר צור: סך הכול אנחנו בעד החוק.

אבישי ברוורמן: אני מודה לך.

אבישי ברוורמן: כן, בבקשה.

<זאב פרימן: אדוני היושב-ראש, אנחנו שמענו הרבה על התחרות.

<זאב פרימן: המועצה לצרכנות, בשמם של הצרכנים, מברכת על הרפורמה שתקדם את התחרות אבל מאוד חשוב לי להדגיש את מה שאדוני הזכיר, שתחרות מורכבת משני פרמטרים, ופרמטר האיכות בתחום הזה הוא קריטי משום שכשאנחנו מדברים על איכות בכלי הרכב אנחנו מדברים גם על בטיחות.

<זאב פרימן: אנחנו חושבים שקידום התחרות כפי שהוא עולה מהצעת החוק, יש פה כבר בשורה כשלעצמו, עם צורך ב-"Fine-tuning", כלשהו אבל אנחנו בהחלט חושבים שיש צורך לשים דגש ולהכניס לתוך השיח את ההיבטים הבטיחותיים לא פחות.

<זאב פרימן: אני רוצה להצטרף לדעתו של רונן שאכן יש בחוק כמה חסרים ונצטרך במהלך הדיונים להשלים אותם, כמו למשל להסדיר פעילות של מוסכים מיוחדים, כמו אלה שעושים את בדיקות הרכב - - -

אבישי ברוורמן: מה ההתייחסות שלך בתור העמותה לצרכנות לדבריו של מר בר?

אבישי ברוורמן: אני מציע שתצרו איזה דו שיח בין שניכם בתור אגודת הצרכנים, אם אפשר שזה לא יהיה דו שיח של חירשים.

<משה בר: אני מקווה.

<זאב פרימן: אני גם מקווה שיוכנס במהלך הדיונים הנושא של מאגר המידע, הידע שמגיע לצרכנים לגבי רכבים משומשים.

<זאב פרימן: אני רק אוסיף שאחד הביטויים לאותו חסר בתשומת הלב לנקודה הזו הוא שאנחנו מוצאים בחוק הרבה מקום לנציגי ציבור, צריך לציין במפורש שמקומם של הצרכן באותו משולש של יבואן, משווק וצרכן, מקומו של הצרכן בוודאי לא יפקד וצריך לדאוג שגם הם ימצאו בכל אותן נקודות הכרעה.

<זאב פרימן: לא מספיק נציגי ציבור אלא נציגי הצרכנים או המועצה לצרכן.

<זאב פרימן: כפי שהתחלתי את הדברים, אנחנו מברכים על ההצעה, אנחנו נשמח מאוד אם הדגש להיבטי הבטיחות והאיכות יקבלו את הביטוי הנכון כיוון שלצרכן לא רק המחיר הוא תמיד חשוב.

אבישי ברוורמן: תודה.

אבישי ברוורמן: הערה נבונה ואחראית.

אבישי ברוורמן: יש עוד מישהו שרוצה להוסיף את דברו?

אבישי ברוורמן: כן.

<שלומי תוסיה כהן: ראשית, גם איגוד השמאים מצטרף לברכות על הצעת החוק.

<שלומי תוסיה כהן: בעבר נעשו לא מעט ניסיונות בכנסת להעביר איזשהו חוק שיסדיר את עבודתם של שמאי הרכב, ניסיונות שפעם ופעם לא צלחו וכדאי כבר להגיע למצב שבו, כמו שמאי המקרקעין שעבודתם מוסדרת בחוק, גם שמאי הרכב, עבודתו תהיה מוסדרת.

<שלומי תוסיה כהן: מה שכן, וכאן ההערות שלנו שיגיעו כמובן בישיבות הבאות, אסור לאבד את כל הידע והמידע שמצבר על פי העבודה בדרך שבה עבדנו עד היום, על פי חקיקת המשנה, צו הפיקוח, כל אותם דברים.

<שלומי תוסיה כהן: נדמה שיש כמה נקודות בהצעת החוק שדורשות העמקה.

אבישי ברוורמן: מה שאני מבקש, מר תוסיה-כהן, להעביר לנו את הכול בכתב בצורה מסודרת.

<שלומי תוסיה כהן: העברנו דרך המזכירות.

אבישי ברוורמן: יש לך פה – אין הרבה יועצות משפטיות ברמה כמו עו"ד בנדלר, המשנה ליועץ המשפטי של הכנסת.

אבישי ברוורמן: אני מודה לך, עו"ד תוסיה-כהן.

אבישי ברוורמן: עוד מישהו רוצה לומר את דברו?

אבישי ברוורמן: אם כך אנחנו מתקרבים לסיום.

אבישי ברוורמן: אדוני, מספר הערות קצרות לסיום, אני אסכם ואנחנו ננעל את הישיבה.

אבישי ברוורמן: בבקשה.

ישראל כץ: בהמשך, על רקע הדברים שנאמרו כאן אני רוצה לומר, אדוני היושב-ראש, אין תחרות בענף, התחרות היא מוגבלת מאוד.

ישראל כץ: הייתי אומר גם יותר מזה, יש כאן גורמים שאומרים שהם תומכים ובאמת תומכים וגם במסגרת תמיכתם גם נפגשנו אתם, הם גם עומדים בקשר עם המשרד, גם יעבירו לוועדה, הם רוצים לשפר, הם רוצים לשים דגשים ואלה דברים נכונים וראויים.

ישראל כץ: אני לא יכול לומר את זה על הצהרת איגוד יבואני הרכב, אני חייב לומר גם לאור הדיון הזה, אני חושב שהאיגוד הזה נוקט בגישה שחצנית מול הציבור, מול נבחרי הציבור.

ישראל כץ: אני חושב שהגישה הזאת של אני ואפסי עוד וכוחי ועוצם ידי, מבחינתם אכן עשרות שנים הם מנעו תחרות.

ישראל כץ: מדובר בכ-15 משפחות מה שנקרא – אני לא רוצה להשליך את הקונוטציות לביטוי משפחות לתחומים אחרים – אבל שהצליחו, תוך העברות פנימיות כאלה ואחרות, לשלוט במחזור שכולל את המיסוי, הוא עדיין 30 מיליארד שקלים.

ישראל כץ: ומזה גם נגזרות - - -

<יעקב אנוך: אי אפשר להתעלם מהמיסוי, זה יותר מחצי מהמחזור - - -

ישראל כץ: אני לא יושב-ראש הוועדה אבל אם מישהו היה מתפרץ לדברי שר הייתי משליך אותו מהחדר.

ישראל כץ: אגב, זה מה שהתכוונתי קודם.

אבישי ברוורמן: ישראל, אתה רוצה שנחליף תפקידים?

ישראל כץ: לא, אני חושב שאתה ממלא את תפקידך כל כך טוב שאני לא מתיימר לבוא ולהיכנס לנעליך.

ישראל כץ: זו בדיוק הגישה ואני מוצא את ביטויה כלפי וכלפי גורמים אחרים בכל מיני מקומות אבל אני יכול להרגיע אתכם, ועד הרכב חשב אותו דבר ואנחנו רואים לאן הוא הגיע, חברות התעופה חשבו אותו דבר ואנחנו רואים לאן הם הגיעו בהכרעה שהיתה על השמים הפתוחים, הנמלים עוד חושבים אותו דבר ונראה לאן הם יגיעו ואתם תגיעו בדיוק לאותו מקום.

מיכל רוזין: עשית פה ערבוביה של נושאים, כבוד השר.

מיכל רוזין: עשית קצת ערבוביה של נושאים, נתת את כל הדוגמאות האלה ביחד, יש הבדלים מאוד גדולים.

ישראל כץ: נכון, יש הבדל בין העבודה המאורגנת שיש לה צידוק לבין כאלה שרק מרוויחים ללא אפילו שימור הערך ההוא.

ישראל כץ: אבל אני מדבר על הממד של הגישה.

מיכל רוזין: אז בוא נדבר על כל נושא בתחומו כי גם על הנמלים יש לנו הרבה מה להגיד אבל זה לא הנושא שלנו.

ישראל כץ: בהחלט.

ישראל כץ: אני בטוח - - -

אבישי ברוורמן: כמו שאני אומר, גם הנמלים יבואו לכאן, לא כמו שמישהו אמר פה הנמַלים אלא נמֵלים.

ישראל כץ: בנמלים אני מבין את הוויכוח, אני מבין ויכוח על עבודה מאורגנת מול דברים אחרים.

ישראל כץ: בתחום הזה, אני אמרתי בתחילת הישיבה, אין שיעור לעניין הזה.

ישראל כץ: לגבי הנושא הזה, האינטרס הציבורי הוא כאן ברור, עשרות שנים הוא לא יוצג.

ישראל כץ: אני חייב לומר שהממשלה על כל חלקיה ועל פקידיה ועל נבחריה היא חלק מהדבר הזה, וגם הכנסת נכנעה בעבר לא מעט פעמים.

ישראל כץ: וגם כאן, הם תומכים בחוק אבל אני כבר אומר לכם במה הם לא יתמכו, הם תומכים למעט אותם סעיפים שיוודאו את היכולת לאכוף את החוק הזה.

ישראל כץ: זאת אומרת, אתם תראו ואני לא אפתיע אתכם - - -

אבישי ברוורמן: אל תקדים, מה שנקרא, את המאוחר.

ישראל כץ: לא, זה לא מאוחר, אלה דברים שכבר קיימים.

ישראל כץ: למשל, יש בחוק סעיף מאוד חשוב שהוא עונה גם למה שרונן לוי העלה כאן על ריבוי מותגים, על בעלויות צולבות, והסעיף הזה הוא סעיף של תחרותיות שמאפשר לשר ולגורמי המקצוע לקבוע שאם משהו פוגע בתחרותיות הם לא מאשרים אותו, ואם חברה פועלת על מנת לפגוע בתחרותיות בצורה קיצונית גם יכולים לא לתת לה את הרישיון השנתי לעסוק בתחום הזה.

ישראל כץ: והרי הם יודעים היטב שאם יעשו כדברים האלה אנחנו גם לא נהסס להפעיל את הסעיף הזה ואני בטוח שמול הסעיף הזה תהיה התארגנות שתדלנית לא מועטה על מנת להוציא אותו מתוך החקיקה, לשנות אותו, לשנות את הניסוח שלו.

ישראל כץ: אדוני היושב-ראש, בלי הסעיף הזה באמת יהיה מצב ששנה אחרי לא יהיה שינוי משום שהיכולת לאכוף את הדברים האלה שמיטב אנשי המקצוע, מיטב הוועדות הציבוריות, ישבו ואחרי שימועים שהם שמעו את כולם, ועדיין גם יהיה כאן דיון בוועדה, ישבו והגיעו למסקנות שאלה הדברים שצריך לעשות על מנת לסלק חסמים, על מנת לאפשר תחרות, על מנת לתת את השירות הטוב ביותר.

ישראל כץ: אני חייב לומר למועצה לצרכנות: צריך לדאוג לצרכן, הדאגה היא בכל המרכיבים, היא במחיר, בנגישות, בבטיחות.

ישראל כץ: הרי לא יעלה על הדעת שלא תסמכו על מי שאחראיים על התקינה ועל הבטיחות בתוך משרד התחבורה שהעבודה כאן, ואני אומר את זה לאחר למעלה מ-4 שנים שאני עוקב אחרי עבודתם, נעשית בצורה המחמירה והטובה ביותר.

ישראל כץ: התקינה של הרכבים בישראל היא תקינה אירופאית, הוספנו גם את התקינה האמריקאית.

ישראל כץ: הסעיף הזה שמכפיף הכול לתקינה ישראלית – אני עבדתי בזמנו עם אריק שרון ובשורשיו הוא היה מפא"יניק, אחרי מלחמת לבנון הראשונה, לא בגלגולים אחרים והוא היה בעל שורשים מפא"יניקים טובים מה שנקרא.

אבישי ברוורמן: תמיד היה.

ישראל כץ: והוא דגל מאוד בכלכלה די בולשביקית.

ישראל כץ: זאת אומרת, הוא היה בתפיסות של בן גוריון לפני שאשכול שינה אותן, לפני מרכוז הכלכלה.

אבישי ברוורמן: דרך אגב, אני נורא שמח כי לדעתי ראש הממשלה הטוב ביותר אחרי בן גוריון היה לוי אשכול.

ישראל כץ: יכול להיות, לא כולל מכהנים אתה מתכוון.

אבישי ברוורמן: לא.

ישראל כץ: על כל פנים, כשהוא היה שר התמ"ת – אז קראו לזה תמ"ת – והייתי עוזרו, אז הוא, מול מכון התקנים שכפוף למשרד, ואז הרשות להגבלים היתה פחות פעילה ופחות יצרה את ההפרדות, רק חיפש איך לייצר איזה תקנים.

ישראל כץ: איך הוא אמר?

ישראל כץ: תראו בצרפת איך נותנים לייבא רכבים מהמזרח רק בנמל קטן בדרום צרפת, זו פחות או יותר היתה התפיסה הכלכלית.

ישראל כץ: אז ריבוי התקנים הישראלים והייחודיות כאילו שהתקן האירופי או האמריקאי לא מספיק טוב, כאילו אנחנו מייצרים רכבים ולא הם – אפשר לחשוב שאנחנו מעצמת רכב כזאת שהתקינה של ארצות הברית והתקינה של אירופה לא מספיקה לנו.

אבישי ברוורמן: תקשיבו למה שהשר אמר, אני רוצה להגיד בסוד שלא ישמעו אותנו פה בטלוויזיה, למרות כל האילוזיות אנחנו לא מעצמה.

ישראל כץ: ודאי לא בתחום הרכב.

אבישי ברוורמן: לא, אנחנו לא מעצמה, אנחנו מדינה עם המון דברים נהדרים אבל אנחנו לא מעצמה.

ישראל כץ: אוקיי, ודאי לא בתחום הרכב, לכן כשאנחנו קובעים כאן נורמה של תקינה בינלאומית זה בא למנוע חסמים שעבדו עליהם במשך השנים, הם לא הגיעו לשם במקרה, זה עוד כלי בחסימת התחרות ואנחנו נסמכים על תקינה בינלאומית ואני מברך את המברכים על הדבר הזה.

ישראל כץ: אנחנו הכנסנו בחוק את כל מה שידענו, וכל המשרדים הרלוונטיים וכל הגורמים, שיכול לשפר את מצב הרכב בישראל על כל היבטיו.

ישראל כץ: עדיין הוועדה ודאי תקיים דיונים, תשמע כאן הערות, ובהיבט הזה ודאי, כל דבר שהיא תעלה שאכן יכול לשפר ולהוסיף אותו הוא בהחלט דבר מבורך, אבל הבסיס של החוק והעיקרון שלו, של אותה תחרותיות והסרת חסמים תוך הכנסת אמצעי אכיפה אפקטיביים עד האמצעי המוחלט גם של מניעת רישיון ממי שינצל את כוחו ועוצם ידו כדי לפגוע בתחרות, הדברים האלה חייבים להיות בתוך החוק ולהישאר בחוק משום שאחרת באמת זה עוד סיבוב שיהיה עם הרבה מאוד פרטים בלי שינוי המצב.

ישראל כץ: לכן אני בהחלט פונה, ברגע שיחודשו גם הדיונים, אני בהחלט מתכונן גם מעת לעת בתיאום עם יושב-ראש הוועדה לבוא ולהגיע.

ישראל כץ: החודשים האלה של הפגרה יכולים להיות מנוצלים לעוד מפגשים, שימועים, רעיונות, הצעות, כמו שכבר היו על מנת שלא יהיה רעיון אחד והשגה אחת והצעה אחת שלא ידונו ולא יבואו בחשבון.

ישראל כץ: בסופו של דבר אני משוכנע שאם בסיס החוק ומהותו יעברו כאן כהלכה הוועדה הזו תהיה שותפה למהפכה שהיא אחת החשובות מבחינת האפקט על הציבור במדינת ישראל והוזלת יוקר המחיה בכל הקשור לייבוא הרכב, לטיפול ברכב, חלקי החילוף ברכב, השמאות וכל שאר הדברים שקשורים.

ישראל כץ: תודה רבה.

אבישי ברוורמן: אני מודה לך, אדוני השר.

אבישי ברוורמן: אני אגיד שתי מילות סיכום, קודם כל אני מודה לכם.

אבישי ברוורמן: אנחנו רואים שהרפורמה הזאת היא רפורמה משמעותית ביותר ולכן ההערה הראשונה שלי, אנחנו ננצל את חודשי הקיץ, אני מבקש מכולם להעביר חומרים, ללמוד.

אבישי ברוורמן: ברגע שאנחנו נכנס את הוועדה בתחילת אוקטובר אנחנו נקיים פה ישיבות דחופות, לכולם תהיה פה אוזן קשבת.

אבישי ברוורמן: רק מה שאני מבקש שאנשים יגידו על כל דבר שיש להם טרוניה מה ההצעה, איך משפרים, כי אני מקווה שבמהירות אנחנו נגיע לרפורמה ברוח הדברים שדיבר השר.

אבישי ברוורמן: אני מקווה שכל הגורמים יבינו שבסופו של דבר המטרה היא האזרח הישראלי על כל רבדיו, תחרות, מחירים יותר נמוכים, בטיחות ואיכות.

אבישי ברוורמן: אני מודה לכם ההקשבה, זו תחילתה של שיחה.

אבישי ברוורמן: יום טוב, הישיבה נעולה.